b'\n_START_ARTICLE_\nPhoebe Buffay\n_START_SECTION_\nFortid\n_START_PARAGRAPH_\nPhoebes fortid kan stykkes sammen af glimt fra en r\xc3\xa6kke af seriens afsnit. Den kan nogenlunde formuleres s\xc3\xa5ledes:_NEWLINE_Phoebe har en besynderlig familiehistorie. Hendes biologiske mor, ejendomsm\xc3\xa6gleren Phoebe Abbott, f\xc3\xb8dte Phoebe og hendes tvillinges\xc3\xb8ster Ursula, da hun var 18 og gav dem s\xc3\xa5 til sin bedste veninde, Lily. Lilys mand, apoteker Frank Buffay, var pigernes biologiske far, som forlod dem, da de var meget unge. Lily, kvinden Phoebe tror, er hendes biologiske mor indtil slutningen af s\xc3\xa6son 3, arbejdede p\xc3\xa5 en pram gennem Phoebe og Ursulas barndom. Lily begik selvmord p\xc3\xa5 juledag ved at stikke sit hoved i ovnen, da tvillingerne var 14 eller 15. Deres stedfar kom i f\xc3\xa6ngsel kort efter (ukendt grund). For at skjule Frank Buffays rigtige identitet har Phoebes mor og bedstemor fortalt hende, at han var en kirurg i Burma (nu: Myanmar), hvor der ikke var nogen telefoner. De har ogs\xc3\xa5 givet Phoebe billeder af forskellige m\xc3\xa6nd og p\xc3\xa5st\xc3\xa5et, at det var hendes far._NEWLINE_Phoebe og hendes tvillings\xc3\xb8ster var s\xc3\xa5ledes efterladt alene, og Phoebe forlod deres hjemby og flyttede til New York City for at tjene til dagen og vejen. Det blev ikke en succes, og hun boede flere \xc3\xa5r som hjeml\xc3\xb8s p\xc3\xa5 gaden, inden hun flyttede ind hos Monica Geller, hvor hun bor indtil starten af serien, hvor hun flytter ind hos sin bedstemor, Lilys mor (spillet af Audra Lindley). P\xc3\xa5 et tidspunkt i denne periode f\xc3\xa5r hun en bevilling som mass\xc3\xb8se og begynder at arbejde i en praksis. Hendes bedstemor d\xc3\xb8r i seriens 5. s\xc3\xa6son, og ved begravelsen m\xc3\xb8der Phoebe endelig sin far, Frank (spillet af Bob Balaban)._NEWLINE_Igennem showet bor Phoebe i sin bedstemors lejlighed, f\xc3\xb8rst sammen med bedstemoren, senere med sin ven, Denise, i et ukendt stykke tid (man ser aldrig Denise), inden Rachel Green flytter ind i lejligheden. I 6. s\xc3\xa6son br\xc3\xa6nder Rachels glattejern lejligheden ned ved en ulykke, og derefter m\xc3\xa5 de begge bo hos Monica og Joey Tribbiani. Da Phoebes lejlighed er blevet genopbygget, er der kun \xc3\xa9t sovev\xc3\xa6relse, hvor der f\xc3\xb8r havde v\xc3\xa6ret to, og hun bor derefter alene, indtil hun gifter sig med Mike i 10. s\xc3\xa6son. Mod slutningen af serien m\xc3\xb8der Phoebe langt om l\xc3\xa6nge sin biologiske mor, Phoebe Abbott (spillet af Teri Garr). Denne dukker f\xc3\xb8rste gang op i episoden "The One at the Beach". _NEWLINE_Phoebe og Ursula st\xc3\xa5r p\xc3\xa5 d\xc3\xa5rlig fod med hinanden, og deres forhold bliver v\xc3\xa6rre og v\xc3\xa6rre i seriens l\xc3\xb8b, selv om det aldrig bliver forklaret, hvad \xc3\xa5rsagen er. Phoebe siger p\xc3\xa5 et tidspunkt: "Det er bare nogle dumme s\xc3\xb8ster-ting" og citerer varierende h\xc3\xa6ndelser, heriblandt hvor Ursula stj\xc3\xa6ler hendes ejendele. Ursula portr\xc3\xa6tteres som helt skrupell\xc3\xb8s og som en, der er helt ligeglad med, hvad folk finder chokerende. F.eks. s\xc3\xa6lger hun Phoebes d\xc3\xa5bsattest (hvilket er grunden til, at Phoebe ikke kender sit mellemnavn), glemmer at fort\xc3\xa6lle hende, at deres mor havde efterladt et selvmordsbrev (Ursula har smidt det v\xc3\xa6k og skriver et nyt til Phoebe, da denne beder om at se det) og optr\xc3\xa6der i pornografiske film, mens hun bruger s\xc3\xb8sterens navn._NEWLINE_Det fremg\xc3\xa5r, at Ursula var tjenerinden fra Mad About You, som er det show, Lisa Kudrow fik sit gennembrud i, inden Venner begyndte. Lisa Kudrow spiller rollerne som Phoebe og Ursula, og i de scener, hvor begge kvinderne optr\xc3\xa6der samtidig, l\xc3\xb8ses problemet ved brug af split screen-teknikken. P\xc3\xa5 nogle optagelser ses begge s\xc3\xb8strene dog samtidig, men kun med ansigtet p\xc3\xa5 den ene, og der er det Lisa Kudrows virkelige s\xc3\xb8ster, Helena Sherman, som spiller rollen som den af kvinderne, der ses bagfra._NEWLINE_Phoebe har ogs\xc3\xa5 en halvbror, Frank Buffay Jr., opkaldt efter deres far. Phoebe opdager Frank under et af sine f\xc3\xb8rste fors\xc3\xb8g p\xc3\xa5 at finde faderen. Ved et tilf\xc3\xa6lde l\xc3\xb8ber hun ind i Frank Jr. og hans familie. Han gifter sig med en meget \xc3\xa6ldre l\xc3\xa6rer, og parret sp\xc3\xb8rger Phoebe, om hun vil v\xc3\xa6re rugemor for deres barn, da de er meget ivrige efter at f\xc3\xa5 b\xc3\xb8rn og ikke selv kan. Phoebe siger ja, og i "The One Hundreth" f\xc3\xb8der hun trillinger: en dreng, Frank Jr. Jr. (hvor Chandler Bing sp\xc3\xb8rger, om ikke det skulle v\xc3\xa6re Frank den tredje?) og to piger \xe2\x80\x93 Leslie og Chandler. Babyen Chandler skulle egentlig havde v\xc3\xa6ret en dreng, og beslutningen om navnet \xc3\xa6ndres ikke, hvilket giver anledning til en del stikpiller til den voksne Chandlers seksualitet.\n_START_SECTION_\nPersonlighed\n_START_PARAGRAPH_\nEfter at hun har haft en alt andet end normal barndom er Phoebe ofte ret naiv og uskyldig, men hun kan ogs\xc3\xa5 v\xc3\xa6re r\xc3\xa5. Hun tror stadig p\xc3\xa5 Julemanden, indtil Joey fort\xc3\xa6ller hende noget andet. Hun er overlykkelig, da Ross Geller giver hende en lyser\xc3\xb8d cykel, efter at hun har fortalt ham, at hun aldrig har haft en cykel (hvor resten af vennerne s\xc3\xa5 finder ud af, at hun ikke kan cykle). _NEWLINE_Et af hendes m\xc3\xa5l, n\xc3\xa5r hun blev 30, var at have hoppet 1 mil p\xc3\xa5 en hoppebold, men da hun p\xc3\xa5 denne f\xc3\xb8dselsdag bes\xc3\xb8ger Ursula, finder hun ud af, at hun faktisk er 31._NEWLINE_Phoebe er den af de tre kvinder i serien, der har flest k\xc3\xa6rester. I mods\xc3\xa6tning til Rachel og Monica har hun ikke noget l\xc3\xa6ngerevarende forhold til nogen af m\xc3\xa6ndene i serien f\xc3\xb8r hun m\xc3\xb8der Mike i s\xc3\xa6son 9, som hun giftes med. Indimellem f\xc3\xa5r man det indtryk, at hun er den mest promisku\xc3\xb8se af de tre piger som den, der mest taler om tilf\xc3\xa6ldig sex. Igennem serien bliver det ofte antydet, at Phoebe nyder "kinky" sex, hvilket involverer f.eks. h\xc3\xa5ndjern. Hun hentyder ogs\xc3\xa5 til at have haft sex i en elevator og p\xc3\xa5 et offentligt toilet. _NEWLINE_Phoebe bruger ofte sin kaotiske barndom og traumatiske fortid som en slags m\xc3\xa5de at f\xc3\xa5 sympati fra vennerne. Hun refererer til sin mors d\xc3\xb8d, s\xc3\xa5 hun ofte f\xc3\xa5r sin vilje. Men som serien skrider frem, v\xc3\xa6nner vennerne sig til disse fors\xc3\xb8g p\xc3\xa5 at f\xc3\xa5 sympati. Ironien i det er, at b\xc3\xa5de Phoebes biologiske mor og far stadig er i live og raske, s\xc3\xa5 hun har faktisk en hel familie (selv om den er noget kaotisk)._NEWLINE_Phoebe har det med at bruge ordet "filange" (nogen gange stavet "phalange) utrolig mange gange i tidens l\xc3\xb8b. Hun kalder i en episode sig selv "Regina Phalange" og i de afg\xc3\xb8rende episoder mellem Rachel og Ross, bruger hun ordet "filange" om en ting p\xc3\xa5 et fly, som faktisk g\xc3\xb8r, at Rachel vender tilbage til Ross.\n_START_SECTION_\nMusik\n_START_PARAGRAPH_\nPhoebe ynder at synge og spille musik, selvom hendes musikalske evner er noget begr\xc3\xa6nsede. Hendes mest kendte sang er Smelly Cat, som hun synger flest gange gennem hele serien._NEWLINE_P\xc3\xa5 et tidspunkt i serien f\xc3\xa5r hun en kontrakt med et pladeselskab om at indspille en musikvideo med Smelly Cat. Da de er f\xc3\xa6rdige, finder hun dog ud af, at de har lagt en anden stemme i stedet for hendes egen, men bliver dog ikke sur. Hun er bare glad for at have en video, og synes, at det er synd, at hende, der rigtigt synger i videoen, ikke har sin egen video.\n_START_SECTION_\nVenskaber\n_START_PARAGRAPH_\nHer beskrives Phoebes forhold til hver af de \xc3\xb8vrige fem hovedpersoner i serien.\n_START_SECTION_\nChandler\n_START_PARAGRAPH_\nPhoebes forhold til Chandler virker, som om det er baseret p\xc3\xa5 Chandlers humor. Chandler opf\xc3\xb8rer sig som en lillebror til Phoebe, f.eks. r\xc3\xa5ber han: "Phoebs! Play with me!" (meget lillebror agtigt). Samtaler mellem de to kan g\xc3\xa5 fra, hvorfor Anders And aldrig har bukser p\xc3\xa5, men et h\xc3\xa5ndkl\xc3\xa6de om livet, n\xc3\xa5r han kommer ud af badet, til hvorfor der ikke er en superhelt, der hedder Goldman._NEWLINE_Efter at Phoebe og Rachel finder ud af, at Chandler og Monica kommer sammen, tester hun styrken p\xc3\xa5 hans hengivenhed ved at opf\xc3\xb8re sig seksuelt interesseret i ham. Chandler beder ogs\xc3\xa5 Phoebe om at hj\xc3\xa6lpe ham med at finde en forlovelsesring til Monica. Da Phoebe gifter sig med Mike bliver Chandler bedt om at g\xc3\xa5 med hende op ad kirkegulvet, selv om det skulle have v\xc3\xa6ret Joey. Chandler og Phoebe er beskrevet som v\xc3\xa6rende t\xc3\xa6tte venner (de ses ofte h\xc3\xa6nge ud som et par). I den f\xc3\xb8rste halvdel af serien siger Chandler ofte jokes om Phoebe, men i den anden halvdel skifter de roller.\n_START_SECTION_\nJoey\n_START_PARAGRAPH_\nPhoebe og Joey har et j\xc3\xa6vnbyrdigt forhold og de viser sig ofte at v\xc3\xa6re p\xc3\xa5 samme b\xc3\xb8lgel\xc3\xa6ngde, ikke mindst n\xc3\xa5r man t\xc3\xa6nker p\xc3\xa5, at de er de eneste medlemmer af gruppen, som ikke har gennemf\xc3\xb8rt high school. Joey er Phoebes bedste mandlige ven, og de spiser nogle gange frokost sammen for at snakke om resten af gruppen. Begge viser sig som k\xc3\xa6rlige og bl\xc3\xb8de personer (Phoebe forsvarer ogs\xc3\xa5 hysterisk Joey) for hinanden, selv n\xc3\xa5r de laver sjov eller bliver sure p\xc3\xa5 hinanden._NEWLINE_Phoebe har altid v\xc3\xa6ret lidt lun p\xc3\xa5 Joey og er meget jaloux, da han g\xc3\xa5r ud med hendes tvillinges\xc3\xb8ster. Joeys og Phoebes forhold n\xc3\xa5r aldrig l\xc3\xa6ngere end til et enkelt kys, og derfor kan Joey ikke t\xc3\xa6lles med som et af Phoebes forhold. I episoden "The One Where They All Turn Thirty" n\xc3\xa6vner Phoebe alle de ting, hun vil have gjort, f\xc3\xb8r hun bliver 31 \xe2\x80\x93 ogs\xc3\xa5 det, at hun vil have haft det perfekte kys, og s\xc3\xa5 giver Joey hende et. Kudrow fort\xc3\xa6ller senere i et interview, at hun og Matt LeBlanc (Joey) havde foresl\xc3\xa5et forfatterne, at Phoebe og Joey skulle have tilf\xc3\xa6ldig sex igennem serien, men ideen blev afsl\xc3\xa5et.\n_START_SECTION_\nRoss\n_START_PARAGRAPH_\nSelv om Phoebe og Ross er gode venner, kan deres forhold ofte lede til konflikter mellem Phoebes New Age-overbevisning og Ross\' videnskabelige overbevisning, som f.eks. deres debatter om evolutionen og tyngdekraft, og om Phoebes d\xc3\xb8de mor skulle v\xc3\xa6re genf\xc3\xb8dt som en kat. Phoebe siger endda p\xc3\xa5 et tidspunkt, at engang i fremtiden vil hun og Ross sk\xc3\xa6ndes, og hun sl\xc3\xa5r ham ihjel. I "The One With Joey\'s Big Break" p\xc3\xa5st\xc3\xa5r Phoebe, at hun er sur p\xc3\xa5 Ross, men hun kan ikke huske hvorfor. De leger en lille leg, der f\xc3\xa5r hende til at huske, at de sad p\xc3\xa5 en iss\xc3\xb8 og spillede skak, og han s\xc3\xa5 kaldte hende kedelig \xe2\x80\x93 det viser sig at have v\xc3\xa6ret en dr\xc3\xb8m._NEWLINE_Da Ross var teenager, blev han overfaldet og rullet af en person, som han beskriver som en "stor, uhyre st\xc3\xa6rk mand", men det viser sig at have v\xc3\xa6ret hjeml\xc3\xb8se Phoebe, som ogs\xc3\xa5 stjal Ross\' yndlingstegneserie "Science Boy". Da de finder ud af det, giver Phoebe Ross en kasse, hvorp\xc3\xa5 der st\xc3\xa5r "crap from the street", og i den ligger "Science Boy". Hun p\xc3\xa5st\xc3\xa5r, at hun kun havde den, fordi den var for god til at s\xc3\xa6lge for mad. _NEWLINE_I et flashback, der vises, efter at Ross og Carol har sl\xc3\xa5et op, er Ross og Phoebe t\xc3\xa6t p\xc3\xa5 at have sex, p\xc3\xa5 et billiardbord ("The One with the Flashback"), men der er for mangle kugler involveret. I den sidste episode af Venner k\xc3\xb8rer Phoebe Ross til lufthavnen, forsinker Rachels fly og er ved at f\xc3\xa5 dem dr\xc3\xa6bt i trafikken, s\xc3\xa5 Ross kan fort\xc3\xa6lle Rachel, at han elsker hende.\n_START_SECTION_\nMonica\n_START_PARAGRAPH_\nSelvom Phoebe og Monica er gode venner, finder Phoebe ofte Monicas konkurrerende, kontrollerende, impulsive personlighed forf\xc3\xa6rdelig. Under et af Monicas kontrollerende udbrud laver Phoebe en joke om "at v\xc3\xa6kke monsteret". Og da Phoebe siger, at hun er flyttet ud af Monicas lejlighed, bruger hun udtrykket: "I need to live in a world where people can spill!" ("Jeg har brug for at leve i en verden, hvor folk kan spilde!") Hun flytter uden at sige det ved at tage \xc3\xa9n ting ud ad gangen (en lampe, en radio, et t\xc3\xa6ppe, osv..) for at undg\xc3\xa5 at blive opdaget og g\xc3\xb8re Monica ked af det. Men da Monica omsider opdager det, siger Phoebe at hun stadig gerne vil v\xc3\xa6re Monicas ven. _NEWLINE_Inden seriens f\xc3\xb8rste episode har Phoebe fors\xc3\xb8gt at fryse Monica ud, men det blev opdaget, da de fik bes\xc3\xb8g af en ven, der engang boede i bygningen, Amanda._NEWLINE_De to bliver st\xc3\xa6rkt uenige, da Monica bliver ansat til at planl\xc3\xa6gge Phoebes bryllup og i den forbindelse bliver bestemmende. Phoebe begynder at svare Monica som i milit\xc3\xa6ret: "Sir! Yes sir!". _NEWLINE_Deres st\xc3\xb8rste uoverensstemmelse opst\xc3\xa5r, da Phoebe begynder at synge uden for Monicas restaurant, hvilket irriterer Monica og g\xc3\xb8r hende flov. Phoebe bliver sur og taler neds\xc3\xa6ttende om Monicas mad og priser.\n_START_SECTION_\nRachel\n_START_PARAGRAPH_\nForholdet mellem Phoebe og Rachel er ikke s\xc3\xa5 t\xc3\xa6t. I en periode er de samboer (fra episoden "The One Where Phoebe Runs" til "The One Where Ross Dates a Student"), men det skaber nogle problemer. F.eks. hader Phoebe m\xc3\xb8belk\xc3\xa6den "Pottery Barn", og Rachel m\xc3\xa5 lyve for hende, da hun k\xc3\xb8ber m\xc3\xb8bler til deres lejlighed derfra. Et andet eksempel er, at Rachel bliver flov over Phoebes m\xc3\xa5de at l\xc3\xb8be p\xc3\xa5, n\xc3\xa5r de jogger sammen. P\xc3\xa5 et tidspunkt indr\xc3\xb8mmer Phoebe dog, at hun ville v\xc3\xa6lge Rachel frem for Monica, hvis hun skulle, fordi hun ikke er lige s\xc3\xa5 kontrollerende som Monica._NEWLINE_Selv om Monica kan v\xc3\xa6re mest kontrollerende, er Phoebe den h\xc3\xa5rdeste. F.eks. da Rachel og Monica er oppe og sk\xc3\xa6ndes, og det bliver for meget for Phoebe. S\xc3\xa5 tager hun h\xc3\xa5rdt fat i deres \xc3\xb8rer, hvilket tvinger dem ned p\xc3\xa5 kn\xc3\xa6, hvor de bliver, indtil de bliver enige om at stoppe sk\xc3\xa6nderiet.'